钦定古今图书集成/方舆汇编/职方典/第1435卷 > 《宝圭洞》
## 钦定古今图书集成/方舆汇编/职方典/第1435卷 > 《宝圭洞》

由观后西北行二百步，山如倚屏，门辟象魏，榜其上
曰：“勾漏洞天正宝圭洞。”此葛仙翁修炼所也。洞前小
亭，俯瞰横塘，倚栏四顾，则列峰回环，如众星之拱北
辰。其魁礨而秀伟者，稷契皋夔，冠弁圭璋，以侍尧舜。
其挺特雄毅者，韩彭吴邓戈矛剑戟之卫高光也。石
室中有玉宸道君及葛真人石像，云五季时迎自南
海石室之东，为宝圭洞，雄伟壮观。秉烛而入，有丹灶
床几、盘瓮碾臼，皆石乳自然凝结而成。旧传以为遗
物之馀，奇怪万状，神摹鬼刻，非人间所有。约半里水
涯，循梯直下，拏竹筏以行，历瓮门三四重，间关委蛇，
断篝不添膏，莫能及而回。翌旦，棹小舟以往，乃穷水
际，益广益奇，波光澄明，蒸蔼温燠，严冬如三四月时。
同游者惊骇，以为神龙窟中，不可久居。及归，中流矫
首，见一点灯，如长虹出天表，盖石罅之容光也。舍舟
蹑梯，攀跃而上，曲磴飞栈，籹点如瑶阶云径，小石罗
列如琼杯玉斝，琐碎如杨梅荔枝，充实其内，不可名
状。转侧容跬愈巧。直穿太阴洞后半山而出，盖宝圭
之东掖也。其中室曰蟠桃，深三四百步，仰视高处，杳
不见顶。然蟠桃之名，《图经》不载，他无所考据。其西小
室，洞明外达，连榻周遍，可踞可卧，盖宝圭之西掖也。
曏予尝游都峤，怪其山奇秀，岩穴在下，其色黑青而
多膏乳，每疑二洞所受阴阳之殊。近见寺丞王君云：
“凡阳洞，灵仙所宅；阴洞，鬼神所居，勾漏阴洞也。抱朴
乃于”此修炼者。盖宝圭众峰，左右拱揖，受阳和之气，
水火既济，故能成功。亦如男子通身皆阳，独尾闾穴
属阴。女子通身皆阴，独玉泉穴属阳。此造化妙用处，
葛君深知之。予谓其语颇有理，遂记于此，以俟识者。

按稚川求为《勾漏令》，曰：“非欲为荣，以有丹砂耳。” 遂携家往于罗浮止焉。是稚川原未至勾漏也。而今古词人，品题勾漏，辄以稚川实之。夫勾漏秀起西陲，非至人不足为山灵重。而至人周流八极，与风云上下，庸知勾漏非所登涉乎？世传吕仙诗曰：“朝游北海暮苍梧。” 余于稚川亦云，则谓勾漏有稚川也，固可矣。